
Nr.27/201/15 mai 2003
RAPORT

asupra propunerii legislative pentru modificarea art.31 (4) din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea art.31 (4) din Codul Muncii, trimisă cu adresa nr.205 din 14 aprilie 2003.

La întocmirea prezentului raport, Comisia a avut în vedere avizul primit de la Consiliul Legislativ.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea alineatului (4) al articolului 31 din Legea nr.53/2003 - Codul Muncii, vizând introducerea unei noi excepţii referitoare la perioada de probă pentru angajaţii din sectorul naţional de învăţământ.
Comisia propune Plenului respingerea propunerii legislative întrucât o dispoziţie cu caracter de excepţie, în cazul absolvenţilor instituţiilor de învăţământ superior care se încadrează în sistemul naţional de învăţământ, nu îşi găseşte locul în Codul Muncii, ci în reglementarea cadru în materie, respectiv Legea nr.128/1997 privind Statutul personalului didactic.
La lucrările comisiei au fost prezenţi 18 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 14 mai 2003, Comisia propune respingerea acesteia cu 11 voturi pentru şi 3 voturi împotrivă.

